**OBRAZLOŽENJE**

**1. PRAVNA OSNOVA ZA DONOŠENJE ODLUKE**

Pravna osnova za donošenje Odluke sadržana je u odredbama Zakona o prostornom uređenju (Narodne novine br. 153/13, 65/17, 114/18, 39/19, 98/19 i 67/23) (u daljnjem tekstu: Zakon), konkretnije u člancima kako slijedi:

* članku 86. kojim je utvrđeno da izrada prostornog plana započinje na temelju Odluke o izradi plana kao i da istu donosi predstavničko tijelo jedinice lokalne samouprave,
* članku 89. kojim je propisan sadržaj Odluke,
* članku 113. kojim je utvrđeno da se odredbe Zakona kojima je uređena izrada i donošenje prostornih planova na odgovarajući način primjenjuju na izradu i donošenje izmjena i dopuna prostornih planova,

te u Prijelaznim i završnim odredbama iz NN 67/23, članak 59. st. 2., kojima je utvrđeno da će se postupci izrade i donošenja prostornih planova započeti nakon stupanja na snagu Zakona o izmjenama i dopunama Zakona o prostornom uređenju (Narodne novine br. 67/23), a prije stupanja na snagu pravilnika iz članka 56. stavka 3. Zakona o prostornom uređenju (Narodne novine br. 153/13, 65/17, 114/18, 39/19 i 98/19) provesti i dovršiti po odredbama tog zakona, propisa donesenih na temelju tog zakona te propisa koji se primjenjuju na temelju tog zakona (Narodne novine br. 153/13, 65/17, 114/18, 39/19 i 98/19).

Također, vezano uz odredbe uvodno navedenog članka 86. Zakona koje propisuju obvezu prethodnog pribavljanja mišljenja sukladno posebnim propisima kojima se uređuje zaštita okoliša i prirode o potrebi provedbe postupka ocjene o potrebi strateške procjene odnosno provedbi strateške procjene utjecaja na okoliš vezano uz planirane izmjene, prije upućivanja Odluke predstavničkom tijelu na donošenje zatražit će se mišljenje nadležnog tijela Istarske županije o potrebi provedbe navedenih postupaka. Nadalje, pravnu osnovu za donošenje Odluke čine i odredbe članka 39. Statuta Grada Pula-Pola (Službene novine - Bollettino ufficiale Grada Pula-Pola br. 7/09, 16/09, 12/11, 1/13, 2/18, 2/20, 4/21 i 5/21) kojima je propisano da Gradsko vijeće donosi odluke i druge opće akte kojima uređuje pitanja iz samoupravnog djelokruga Grada Pula-Pola.

**2. TEMELJNA PITANJA KOJA TREBA UREDITI OVOM ODLUKOM**

Ovom se Odlukom pokreće postupak izrade XII. Izmjena i dopuna Generalnog urbanističkog plana Grada Pule.

**3. RAZLOZI ZA DONOŠENJE OVE ODLUKE**

Razlozi i ciljevi pokretanja ovih izmjena i dopuna GUP-a Grada Pule temelje se na potrebi redefiniranja planskog rješenja važećeg GUP-a, u odnosu na potrebu rekonstrukcije Škole za odgoj i obrazovanje – Pula, na lokaciji Rovinjska 6, na Monte Zaru.

Temeljem dosadašnjeg korištenja, spomenuta lokacija škole prepoznata je kao kvalitetna, no prostorni kapaciteti postojeće građevine ne odgovaraju trenutnim zahtjevima.

Naime, uslijed povećanja broja polaznika, kao i s ciljem organizacije kvalitetnog i primjerenog prostora za nastavu, utvrđena je potreba za osiguranjem dodatnih površina i prostora za odvijanje i organiziranje cjelodnevne nastave (učionica, kabineta te ostalih sadržaja), kao i potreba planskog definiranja, pored osnovnoškolskog, također i srednjoškolskog obrazovanja.

Pored navedenog, tijekom provedbe GUP-a, utvrđena je potreba preispitivanja Odredbi za provedbu važećeg GUP-a u dijelu utvrđenih normativa za rješavanje prometa u mirovanju za građevine javne i društvene namjene namijenjene odgojno-obrazovnim djelatnostima, s ciljem razmatranja istih u kontekstu zatečenih prostornih mogućnosti i iznalaženja najkvalitetnijih prostornih rješenja koja će omogućiti kako rekonstrukciju postojećih građevina, tako i realizaciju novih planiranih sadržaja koji predstavljaju javni društveni interes.

Ovaj postupak izrade i donošenja Plana provodit će se istovremeno, ali neovisno o već pokrenutim XI. Izmjenama i dopunama GUP-a Grada Pule, sve s ciljem njegove brže provedbe, a radi stvaranja prostorno planskih pretpostavki za planiranu rekonstrukciju postojeće građevine u skladu s aktualnim potrebama te radi sufinanciranja u cilju stvaranja preduvjeta za organiziranje cjelodnevne nastave, sukladno najavama Ministarstva znanosti i obrazovanja.

Slijedom navedenog, ciljevi i programska polazišta izrade Plana sadržani su u potrebi preispitivanja Odredbi za provedbu važećeg GUP-a u pogledu planskih rješenja koja se referiraju na lokaciju Škole za odgoj i obrazovanje – Pula na Monte Zaru, kako je istaknuto u članku 4. ove Odluke, s ciljem stvaranja prostorno planskih pretpostavki za planiranu rekonstrukciju postojeće građevine, te obuhvaćaju:

* redefiniranje utvrđenih uvjeta smještaja i gradnje građevine Osnovnoškolske namjene (D5) te omogućavanje i Srednjoškolske namjene (D9),
* preispitivanje utvrđenih lokacijskih uvjeta i načina gradnje, urbane morfologije i tipologije građevina te drugih odredbi vezanih uz uvjete gradnje i optimalno korištenje prostora.

Ciljevi i programska polazišta izrade Plana obuhvaćaju i preispitivanje Odredbi za provedbu važećeg GUP-a u dijelu normativa i uvjeta za rješavanje prometa u mirovanju prvenstveno za građevine predškolske namjene (D4), osnovnoškolske namjene (D5) i srednjoškolske namjene (D9).

U ovisnosti o izvršenim izmjenama i/ili dopunama plana sukladno predviđenim razlozima, na odgovarajući će se način izvršiti usklađenje svih relevantnih tekstualnih dijelova važećeg plana, a po potrebi će se izvršiti i izmjene i dopune kartografskih prikaza.

**4. SREDSTVA POTREBNA ZA PROVOĐENJE OVE ODLUKE**

Sredstva za izradu prostornog plana koji je predmet ove Odluke kao i svih potrebnih troškova vezanih uz isto osigurana su u Proračunu Grada Pula-Pola.

**5. POSLJEDICE KOJE ĆE NASTATI DONOŠENJEM OVE ODLUKE**

Donošenjem ove Odluke omogućit će se pokretanje postupka izrade XII. izmjena i dopuna GUP-a Grada Pule.

**6. OBRAZLOŽENJE SADRŽAJA ODLUKE**

Uz članak 1.

Člankom 1. je utvrđen predmet Odluke.

Uz članak 2.

Člankom 2. utvrđen je sadržaj Odluke.

Uz članak 3.

Člankom 3. utvrđena je pravna osnova za donošenje ove Odluke.

Uz članak 4.

Člankom 4. utvrđeni su razlozi pokretanja izmjena i dopunu Plana.

Uz članak 5.

Člankom 5. utvrđen je obuhvat izrade Plana.

Uz članak 6.

Člankom 6. dana je ocjena stanja prostora unutar obuhvata Plana.

Uz članak 7.

Člankom 7. utvrđeni su ciljevi i programska polazišta izrade Izmjena i dopuna Plana.

Uz članak 8.

Člankom 8. utvrđena je potreba izrade/pribavljanja stručnih podloga.

Uz članak 9.

Člankom 9. utvrđen je način pribavljanja stručnih rješenja.

Uz članke 10 – 12.

Člancima 10 – 12. utvrđen je popis javnopravnih tijela određenih posebnim propisom koji daju zahtjeve za izradu Plana iz područja svog djelokruga, te drugih sudionika koji će sudjelovati u postupku izrade Plana, kao i način sudjelovanja u tom postupku.

Uz članak 13.

Člankom 13. utvrđeni su rokovi za pojedine faze u izradi Izmjena i dopuna Plana.

Uz članak 14.

Člankom 14. je utvrđen način financiranja.

Uz članak 15.

Člankom 15. je utvrđeno stupanje na snagu Odluke.

**p.o. PROČELNICA**

**Anja Ademi, univ.mag.fin.**